**DOBJUNK ÖSSZE EGYÜTT EGY ZÖLDEBB JÖVŐT!**

**Fenntarthatóság Hete a PTE-n: ajándékot érnek a szelektíven gyűjtött alumínium italdobozok**

**Április 24-28. között rendezik meg a Fenntarthatóság hetét a világ 21. legzöldebb felsőoktatási intézményének választott Pécsi Tudományegyetemen, melynek fókuszában a megfelelő tudatossággal kezelve gyakorlatilag számtalanszor újrahasznosítható csomagolóanyag, az alumínium áll. A PTE Zöld Egyetem program keretében megvalósuló hét során a pécsi orvoskaron felállítják a Nagy Alumíniumgyűjtő Falat, ahová egész héten lehetőség lesz bedobni az üres alumínium italdobozokat, a szelektíven gyűjtők ráadásul ajándékot is kapnak.**

A **PTE és a Hell Energy Magyarország Kft.** együttműködésében zajló **esemény az alumínium szelektív gyűjtésének fontosságára** kíván rámutatni, hangsúlyozva, hogy a széles körben alkalmazott könnyűfém **lényegében örökéletű csomagolóanyag: 100%-ban, minőségromlás nélkül újrahasznosítható**.

Kevesen tudják, de **a valaha gyártott alumínium 75 százaléka a mai napig forgalomban van**. Az újrahasznosítással rengeteg energiát takarítunk meg**: egy elsődleges gyártásból származó új alumíniumdoboz előállításához szükséges energiamennyiség ugyanis 20 újrahasznosított aludoboz gyártását fedezi**, egyetlen doboz újrahasznosításával pedig két órányi tévézésre elegendő energiát spórolunk.

**A Fenntarthatóság Hetében**, április 24-től, hétfőtől, egészen április 28-ig, péntekig, egy **Nagy Alumíniumgyűjtő Fal** fogadja a szelektíven gyűjtőket a PTE Általános Orvostudományi Kar régi elméleti tömbjében, a dr. Romhányi György aula bejárata előtt, **ahová az üres alumínium italdobozokat dobhatjuk be**.

Ha így teszünk, nem csak a bolygónk lesz hálás, **a szervezők ajándékokkal kedveskednek környezetvédő figyelmességünkért**. Minél több üres dobozzal érkezik valaki, annál nagyobb értékű ajándékkal jutalmazzák a hoszteszek, plusz ha kitöltjük a náluk elérhető kérdőívet, extra meglepetéssel gazdagodunk.

A hoszteszek hétfőtől csütörtökig 9-15 óra, pénteken 8-14 óra között várnak mindenkit, akinek szívügye a környezetvédelem.

További részletek: [**helloalu.hu**](https://helloalu.hu/#hellp)

PTE Zöld Egyetem: [**zoldegyetem.pte.hu**](https://zoldegyetem.pte.hu/)

PTE Általános Orvostudományi Kar: [**aok.pte.hu**](https://aok.pte.hu/)

További információ:

Kulcsár Tünde – programkoordinátor

PTE Zöld Egyetem Program

kulcsar.tunde@pte.hu